pythainlp/thaigov-v2-corpus-22032023 huggingface dataset:
วันศุกร์ที่ 3 กันยายน 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 27 สิงหาคม – 2 กันยายน 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 27 สิงหาคม – 2 กันยายน 2564 พบการกระทำผิด จำนวน 247 คดี คิดเป็นเงินค่าปรับ 4.25 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิต โดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใสและ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพ ของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 27 สิงหาคม - 2 กันยายน 2564) พบว่ามีการกระทำผิด จำนวน 247 คดี คิดเป็นเงินค่าปรับ 4.25 ล้านบาท โดยแยกเป็น สุรา จำนวน 134 คดี ค่าปรับ 1.30 ล้านบาท ยาสูบ จำนวน 59 คดี ค่าปรับ 1.51 ล้านบาท ไพ่ จำนวน 3 คดี ค่าปรับ 0.01 ล้านบาท น้ำมันและผลิตภัณฑ์น้ำมัน จำนวน 16 คดี ค่าปรับ 0.27 ล้านบาท น้ำหอม จำนวน 2 คดี ค่าปรับ 0.07 ล้านบาท รถจักรยานยนต์ จำนวน 25 คดี ค่าปรับ 0.37 ล้านบาท และสินค้าอื่น ๆ จำนวน 8 คดี ค่าปรับ 0.72 ล้านบาท โดยมีของกลางแยกเป็นน้ำสุรา จำนวน 1,650.480 ลิตร ยาสูบ จำนวน 5,137 ซอง ไพ่ จำนวน 17 สำรับ น้ำมันและผลิตภัณฑ์น้ำมัน จำนวน 6,223.000 ลิตร น้ำหอม จำนวน 263 ขวด รถจักรยานยนต์ จำนวน 34 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 2 กันยายน 2564 พบว่ามีการกระทำผิด จำนวน 23,283 คดี คิดเป็นเงินค่าปรับ 528.30 ล้านบาท โดยแยกเป็น สุรา จำนวน 13,273 คดี ค่าปรับ 119.92 ล้านบาท ยาสูบ จำนวน 6,443 คดี ค่าปรับ 253.83 ล้านบาท ไพ่ จำนวน 481คดี ค่าปรับ 7.21 ล้านบาท น้ำมันและผลิตภัณฑ์น้ำมัน จำนวน 1,223 คดี ค่าปรับ 69.81 ล้านบาท น้ำหอม จำนวน 91 คดี ค่าปรับ 3.99 ล้านบาท รถจักรยานยนต์ จำนวน 1,249 คดี ค่าปรับ จำนวน 32.04 ล้านบาท และสินค้าอื่น ๆ จำนวน 523 คดี ค่าปรับ 41.50 ล้านบาท โดยมีของกลางแยกเป็นน้ำสุรา จำนวน 1,690,404.214 ลิตร ยาสูบ จำนวน 723,924 ซอง ไพ่ จำนวน 37,260 สำรับ น้ำมันและผลิตภัณฑ์น้ำมัน จำนวน 2,002,774.000 ลิตร น้ำหอม จำนวน 123,985 ขวด รถจักรยานยนต์ จำนวน 2,100 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/37-2564/688-2564-27-2-2564-44
วันอังคารที่ 28 ธันวาคม 2564
รองปลัดกระทรวงเกษตรฯ ติดตามโครงการยกระดับแปลงใหญ่ฯ จ.นครศรีธรรมราช
รองปลัดกระทรวงเกษตรฯ ติดตามโครงการยกระดับแปลงใหญ่ฯ จ.นครศรีธรรมราช เตรียมดำเนินโครงการแปลงใหญ่ด้วยเกษตรสมัยใหม่และเชื่อมโยงตลาด ปี 2565 (เฟส 2) หลังได้รับการตอบรับที่ดีจากเกษตรกร
นายอำพันธุ์ เวฬุตันติ รองปลัดกระทรวงเกษตรและสหกรณ์ ลงพื้นที่ติดตามผลการดำเนินงานโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ปี 2564 ณ จังหวัดนครศรีธรรมราช โดยโครงการยกระดับแปลงใหญ่ฯ ดำเนินการภายใต้งบประมาณแผนงาน/โครงการภายใต้ พ.ร.ก.ฯ เพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 มีวัตถุประสงค์เพื่อเพิ่มประสิทธิภาพการผลิตและลดต้นทุนการผลิตให้กับเกษตรกร โดยประยุกต์ใช้เทคโนโลยีและนวัตกรรมที่เหมาะสม รวมทั้งเครือข่ายความร่วมมือจากภาคส่วนต่าง ๆ ในการร่วมกันบริหารจัดการให้เกิดประสิทธิภาพ และยกระดับการผลิตไปสู่สินค้าที่มีคุณภาพมาตรฐาน สอดคล้องกับความต้องการของตลาดและอุตสาหกรรมต่อเนื่อง ซึ่งมีแปลงใหญ่ทั่วประเทศที่ได้รับการอนุมัติงบประมาณ จำนวน 3,379 แปลง งบประมาณ 9,363,406.563 ล้านบาท
สำหรับพื้นที่จังหวัดนครศรีธรรมราช มีแปลงใหญ่ที่คุณสมบัติครบตามเงื่อนไขโครงการและมีความพร้อมเข้าร่วมโครงการยกระดับแปลงใหญ่ฯ จำนวน 13 แปลง ได้รับงบประมาณสนับสนุนกว่า 38 ล้านบาท ซึ่งการลงพื้นที่ติดตามงานในครั้งนี้ได้ลงตรวจติดตามผลการดำเนินงานโครงการฯ ณ แปลงใหญ่ผักไฮโดรโปนิกส์ตำบลนาเคียน หมู่ที่ 5 ตำบลนาเคียน อำเภอเมืองนครศรีธรรมราช จังหวัดนครศรีธรรมราช ซึ่งเป็นหนึ่งในแปลงใหญ่ที่เข้าร่วมโครงการยกระดับแปลงใหญ่ฯ ประกอบด้วยสมาชิกกลุ่ม 30 ราย โดยมีนายสุรเดช ยุทธแสง เป็นผู้จัดการแปลงใหญ่ ดำเนินกิจกรรมปลูกผักไฮโดรโปนิกส์ มีกำลังการผลิต 3,000 กิโลกรัม/เดือน ได้รับการสนับสนุนงบประมาณจากโครงการยกระดับ จำนวน 2,996,260 บาท เพื่อมาใช้ต่อยอดในการเพิ่มประสิทธิภาพการผลิตผักไฮโดรโปนิกส์ของกลุ่มให้ได้ปริมาณ และคุณภาพที่ดีเป็นที่ต้องการของตลาด โดยจัดซื้อวัสดุอุปกรณ์การผลิตผักไฮโดรโปนิกส์ บรรจุภัณฑ์สำหรับการตลาด พร้อมด้วยก่อสร้างอาคารบรรจุภัณฑ์ตามมาตรฐาน GMP ซึ่งตั้งเป้าขยายฐานการผลิตเพิ่มขึ้น รองรับการเติบโตของตลาดที่ปัจจุบันมีห้างสรรพสินค้าที่ต้องการสินค้าจากกลุ่มมากขึ้น สร้างรายได้ให้ชุมชน และช่วยสร้างงานให้คนในชุมชน ซึ่งการตรวจติดตามโครงการยกระดับแปลงใหญ่ในครั้งนี้ มีผลการดำเนินงานที่ดีสามารถดำเนินการได้ตามแผนงานโครงการ และเกษตรกรมีความพึงพอใจในโครงการเป็นอย่างดี ทั้งนี้ ได้มอบหมายให้หน่วยงานสนับสนุนในพื้นที่ติดตามดูแลและสนับสนุนอย่างต่อเนื่อง เพื่อให้ผลการดำเนินงานของแปลงใหญ่บรรลุวัตถุประสงค์โครงการ สร้างความมั่นคงทางรายได้และสามารถประกอบการได้อย่างยั่งยืน
ทั้งนี้ โครงการยกระดับแปลงใหญ่ฯ ถือได้ว่าเป็นโครงการที่ได้รับการตอบรับที่ดีจากเกษตรกร กระทรวงเกษตรและสหกรณ์จึงได้จัดทำโครงการเพื่อขอสนับสนุนงบประมาณจาก พ.ร.ก. เงินกู้ฯ เพิ่มเติม (รอบ 2) เพื่อดำเนินโครงการแปลงใหญ่ด้วยเกษตรสมัยใหม่และเชื่อมโยงตลาด ปี 2565 (เฟส 2) เพื่อสนับสนุนกลุ่มเกษตรแปลงใหญ่ที่มีความพร้อมและต้องการพัฒนาการผลิตและการตลาดให้ครอบคลุมมากขึ้น อันจะเป็นประโยชน์ต่อการพัฒนาภาคการเกษตรของประเทศต่อไป
วันเสาร์ที่ 25 มิถุนายน 2565
ครม. ไฟเขียว! เสนอ “อุทยานธรณีขอนแก่น” เป็นอุทยานธรณีโลก ชูแหล่งค้นพบซากไดโนเสาร์ 5 สายพันธุ์ใหม่ของโลก
.....
ที่ประชุม ครม. (21 มิ.ย. 65) เห็นชอบเสนอ “อุทยานธรณีขอนแก่น” เป็นอุทยานธรณีโลกขององค์การเพื่อการศึกษา วิทยาศาสตร์ และวัฒนธรรมแห่งสหประชาชาติ (UNESCO) เพื่อให้อุทยานธรณีขอนแก่นเป็นที่รู้จักและยอมรับจากนานาประเทศ ส่งผลดีต่อการท่องเที่ยวไทย สร้างรายได้ให้ท้องถิ่น และสร้างความตระหนักรู้การอนุรักษ์ทรัพยากรของประชาชนในพื้นที่
.
อุทยานธรณีขอนแก่น มีเนื้อที่ราว 1,038 ตารางกิโลเมตร ครอบคลุม 3 อำเภอในจังหวัดขอนแก่น คือ อ.ภูเวียง อ.เวียงเก่า และ อ.มัญจาคีรี โดยเป็นแหล่งค้นพบซากไดโนเสาร์ดึกดำบรรพ์ 5 สายพันธุ์ใหม่ของโลก ได้แก่ 1) สยามโมซอรัส สุธีธรนี 2) ภูเวียงโกซอรัส สิรินธรเน 3) สยามโมไท-รันนัสอีสานเอนซิส 4) กินรีมิมัส ขอนแก่นเอนซิส และ 5) ภูเวียงเวเนเตอร์ แย้มนิยมมิ รวมถึงมีแหล่งท่องเที่ยวเชิงประวัติศาสตร์ - ธรณีวิทยาที่สำคัญ เช่น ศูนย์ศึกษาวิจัยและพิพิธภัณฑ์ไดโนเสาร์ หลุมขุดค้นไดโนเสาร์ อุทยานแห่งชาติภูเวียง น้ำตกดาดฟ้า
.
ปัจจุบัน ประเทศไทยมีอุทยานธรณีโลกที่ได้รับการรับรองแล้ว 1 แห่ง คือ อุทยานธรณีสตูล เมื่อวันที่ 17 เม.ย. 62 ขณะที่อุทยานธรณีโคราช อยู่ระหว่างการพิจารณาของ UNESCO
#ไทยคู่ฟ้า#ร่วมต้านโควิด19
-------------------
วันศุกร์ที่ 13 พฤษภาคม 2565
เตรียมพบ 4 กิจกรรม “Unfolding Bangkok” ดึงดูดนักท่องเที่ยวไทย - ต่างชาติตามนโยบายเปิดประเทศ เริ่ม มิ.ย. 65 - ม.ค. 66
.....
รัฐบาลนำร่องกรุงเทพฯ จัดกิจกรรมนำสนอประเทศไทยและวัฒนธรรมไทยในมิติที่แตกต่าง เพื่อส่งเสริมและฟื้นฟูภาคการท่องเที่ยวตามนโยบายการเปิดประเทศเต็มรูปแบบ ตั้งแต่วันที่ 1 พ.ค. 65 เป็นต้นมา หวังดึงดูดนักท่องเที่ยวทั้งชาวไทยและต่างชาติ เพื่อกระตุ้นเศรษฐกิจ ด้วย 4 กิจกรรม ภายใต้โครงการ Unfolding Bangkok เน้นเล่าประวัติศาสตร์กรุงเทพฯ และสร้างประสบการณ์ใหม่ให้นักท่องเที่ยว
.
คาดว่าจะสามารถดึงนักท่องเที่ยวต่างชาติเข้าสู่ประเทศไทยได้วันละ 20,000 คน รวมถึงกลุ่มคนรุ่นใหม่ที่สนใจการท่องเที่ยวเชิงประสบการณ์ และกลุ่มผู้สูงอายุกำลังซื้อสูงที่มองหากิจกรรมเชิงวัฒนธรรม
.
อ่านเพิ่มเติม คลิกhttps://www.thaigov.go.th/news/contents/details/54319
#ไทยคู่ฟ้า#ร่วมต้านโควิด19
-------------------
วันพุธที่ 27 กรกฎาคม 2565
รัฐมนตรีว่าการกระทรวงยุติธรรม เพิ่มนักโทษ 350 คน ช่วยกทม.ลอกท่อ สั่งจัดสรรเจ้าหน้าที่เตรียมพร้อมออกคุมงาน
รัฐมนตรีว่าการกระทรวงยุติธรรม เพิ่มนักโทษ 350 คน ช่วยกทม.ลอกท่อ สั่งจัดสรรเจ้าหน้าที่เตรียมพร้อมออกคุมงาน แจ้งผู้ว่า กทม. เปิดโปรโมชั่นทำให้ก่อนจ่ายทีหลัง หวังช่วยลดปัญหาน้ำท่วมเร่งด่วน
เมื่อวันที่ 27 กรกฎาคม เวลา 10.00 น. ที่กระทรวงยุติธรรม มีการประชุมผู้บริหารกระทรวงยุติธรรม โดยมีนายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุม พร้อมด้วย น.ส.ณัฐธ์ภัสส์ ยงใจยุทธ ผู้ช่วยรมว.ยุติธรรม นางพงษ์สวาท กายอรุณสุทธิ์ ปลัดกระทรวงยุติธรรม นายวัลลภ นาคบัว รองปลัดกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม นางอรัญญา ทองน้ำตะโก รองปลัดกระทรวงยุติธรรม พันตำรวจโท ประวุธ วงศ์สีนิล รองปลัดกระทรวงยุติธรรม อธิบดีกรมต่างๆ ผู้บริหารและข้าราชการร่วมการประชุม
โดยนายสมศักดิ์ ได้แจ้งที่ประชุมว่า ขณะนี้ได้เข้าส่วนหน้าฝน และเกิดฝนตกหนักทั่วพื้นที่กรุงเทพฯ ส่งผลให้เกิดน้ำท่วมขังในหลายพื้นที่ เนื่องจากระดับน้ำในคูคลองและท่อระบายน้ำมีปริมาณเพิ่มสูงขึ้น และพบว่าในหลายพื้นที่ ที่ไม่ได้อยู่ในขอบเขตสัญญาการจ้างของกรมราชทัณฑ์ยังประสบปัญหาน้ำท่วมสร้างความเดือดร้อนให้ประชาชน ดังนั้นล่าสุดทางกรมราชทัณฑ์ได้มีหนังสือถึงผู้ว่าราชการกรุงเทพมหานคร เมื่อวันที่ 26 ก.ค. เรื่อง การสนับสนุนแรงงานนักโทษเด็ดขาดออกล้างทำความสะอาดท่อระบายน้ำนอกเหนือสัญญาจ้างปัจจุบัน หลังจากที่กรมราชทัณฑ์ได้ส่งผู้ต้องขังออกไปทำงานแล้วตั้งแต่วันที่ 1 ก.ค.โดยระยะทางที่ว่าจ้างทั้งหมด 530.2 กิโลเมตร โดยใช้ผู้ต้องขังจาก 11 เรือนจำ/ทัณฑสถาน
นายสมศักดิ์ กล่าวอีกว่า กรมราชทัณฑ์พร้อมให้การสนับสนุนแรงงานนักโทษเด็ดขาดออกล้างทำความสะอาดท่อระบายน้ำนอกเหนือสัญญาจ้างปัจจุบัน โดยมุ่งเน้นการแก้ไขปัญหาท่อระบายน้ำอุดตันเร่งด่วนนอกสัญญาเพื่อบรรเทาปัญหาความเดือดร้อนของประชาชน และยินดีให้กรุงเทพมหานครดำเนินการว่าจ้างในพื้นที่ ดังกล่าวในภายหลังเมื่อได้รับงบประมาณปี พ.ศ.2566 ต่อไป โดยขณะนี้ทางกรมราชทัณฑ์ได้ส่งผู้ต้องขังออกไปทำงานแล้ว 300 คน และยังมีกำลังอีก 350 คนที่พร้อมออกปฏิบัติงาน และตนได้กำชับให้เจ้าหน้าที่เตรียมความพร้อมในการออกปฏิบัติงานด้วย
"ผมยืนยันว่าเราพร้อมที่จะให้ความช่วยเหลือและบริการประชาชนในเรื่องต่างๆ เช่น การลอกท่อระบายน้ำ การตัดต้นไม้ริมทาง ทั้งใน กทม.และต่างจังหวัด โดยช่วงนี้จากการประกาศของกรมอุตุนิยมวิทยาประเทศไทยยังคงมีฝนตกหนักหลายพื้นที่ เราจึงอยากจะช่วยเร่งบรรเทาความเดือดร้อน ซึ่งตนอยากให้หน่วยงานทั่วประเทศมาจ้างผู้ต้องขัง เพื่อสร้างงานสร้างโอกาสให้กับพวกเขาด้วย"นายสมศักดิ์ กล่าว
วันจันทร์ที่ 15 สิงหาคม 2565
โฆษกรัฐบาลเผย "มท.1" ลงพื้นที่เยี่ยมเยียนผู้ประสบภัยจังหวัดเชียงราย พร้อมนำความห่วงใย "นายก ฯ" ถึงพี่น้องประชาชนในพื้นที่ กำชับหน่วยงานเยียวยา-ฟื้นฟูหลังน้ำลดโดยด่วน
โฆษกรัฐบาลเผย "มท.1" ลงพื้นที่เยี่ยมเยียนผู้ประสบภัยจังหวัดเชียงราย พร้อมนำความห่วงใย "นายก ฯ" ถึงพี่น้องประชาชนในพื้นที่ กำชับหน่วยงานเยียวยา-ฟื้นฟูหลังน้ำลดโดยด่วน
นายธนกร วังบุญคงชนะ เปิดเผยว่า วันนี้ (15 สิงหาคม 2565) เวลา 10.00 น. ณ ที่ว่าการอำเภอแม่จัน จ.เชียงราย พลเอก อนุพงษ์ เผ่าจินดา รัฐมนตรีว่าการกระทรวงมหาดไทยประชุมติดตามสถานการณ์อุทกภัยในพื้นที่จังหวัดเชียงราย โดยมี นายสุทธิพงษ์ จุลเจริญ ปลัดกระทรวงมหาดไทย นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายนิรัตน์ พงษ์สิทธิถาวร รองปลัดกระทรวงมหาดไทย นายภาสกร บุญญลักษม์ ผู้ว่าราชการจังหวัดเชียงราย หัวหน้ากลุ่มภารกิจด้านสาธารณภัยและพัฒนาเมือง นายบุญธรรม เลิศสุขขีเกษม อธิบดีกรมป้องกันและบรรเทาสาธารณภัย และผู้แทนกรมในสังกัด มท. ร่วมประชุม ตามข้อสั่งการของ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม
โฆษกประจำสำนักนายกรัฐมนตรี กล่าวว่า นายกรัฐมนตรี มีความห่วงใยพี่น้องประชาชนในช่วงสถานการณ์อุทกภัยที่เกิดขึ้นหลายพื้นที่ในช่วงนี้ จึงได้มอบหมายให้พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และหน่วยงานที่เกี่ยวข้องดำเนินการให้ความช่วยเหลือพี่น้องประชาชน โดยน้อมนำพระราโชบายของพระบาทสมเด็จพระเจ้าอยู่หัว ในการทำให้พี่น้องประชาชนกลับมาใช้ชีวิตให้เป็นปกติสุขโดยเร็ว ซึ่งการลงพื้นที่เพื่อเป็นการให้กำลังใจพี่น้องประชาชนที่ได้รับผลกระทบจากสถานการณ์น้ำ รวมถึงเป็นกำลังใจให้กับเจ้าหน้าที่ผู้ปฏิบัติงาน ทั้งภาครัฐ องค์กรการกุศล มูลนิธิ สมาคม รวมถึงพี่น้องประชาชนจิตอาสา ในการทำหน้าที่อย่างเต็มที่ เพื่อให้ความช่วยเหลือพี่น้องประชาชนที่ได้รับความเดือดร้อน
โฆษกรัฐบาลกล่าวต่อไปว่า รัฐมนตรีว่าการกระทรวงมหาดไทยได้ย้ำเตือนผู้ว่าราชการจังหวัดทุกจังหวัดเตรียมความพร้อมรับสถานการณ์อุทกภัยในช่วงฤดูฝน ทั้งด้านการเตรียมความพร้อม เฝ้าระวังและติดตามสถานการณ์ พร้อมจัดทำแผนเผชิญเหตุ วางแผนระบายน้ำและเพิ่มพื้นที่รองรับน้ำ การตรวจสอบความมั่นคงแข็งแรงของสถานที่ใช้กักเก็บน้ำ หรือกั้นน้ำ และแจ้งเตือนภัย และระยะที่ 2 ด้านการเผชิญเหตุ โดยจัดตั้งศูนย์บัญชาการเหตุการณ์จังหวัด อำเภอ และศูนย์ปฏิบัติการฉุกเฉินท้องถิ่น เป็นศูนย์ควบคุมสั่งการ และอำนวยการระดมสรรพกำลังระหว่างหน่วยงานทั้งฝ่ายพลเรือน หน่วยทหาร องค์กรปกครองส่วนท้องถิ่น องค์กรสาธารณกุศลและภาคีเครือข่ายต่าง ๆ ในพื้นที่ ร่วมเฝ้าระวัง กำจัดสิ่งกีดขวางทางน้ำ เร่งระบายน้ำ และจัดชุดปฏิบัติการให้ความช่วยเหลือประชาชนแต่ละด้านให้ครอบคลุม ทั้งด้านการดำรงชีพ การจัดตั้งโรงครัวพระราชทาน การให้ความช่วยเหลือด้านอาหาร น้ำดื่ม การรักษาพยาบาลแก่ผู้ประสบภัยและด้านอื่น ๆ รวมทั้งการฟื้นฟูพื้นที่ที่ได้รับผลกระทบจากอุทกภัย เช่น การเร่งซ่อมเเซมเส้นทางที่ชำรุดถูกหรือตัดขาด เพื่อให้ประชาชนสามารถกลับมามีชีวิตได้ตามปกติโดยเร็ว
"นายกรัฐมนตรีกำชับเรื่องการฟื้นฟู ทำความสะอาดภายหลังน้ำลด ขอให้ทุกภาคส่วนเร่งให้ความช่วยเหลือบรรเทาความเดือดร้อนของประชาชน โดยเฉพาะในพื้นที่ที่มีดินโคลนถล่มกีดขวางทางจราจรต้องรีบดำเนินการเพื่ออำนวยความสะดวกให้กับประชาชน พร้อมกับเน้นย้ำให้
องค์กรปกครองส่วนท้องถิ่น เข้าทำการสำรวจความเสียหายเพื่อเยียวยาให้ความช่วยเหลือ ทั้งนี้ ขอให้เฝ้าระวังสถานการณ์น้ำในช่วงวันที่ 18 - 20 สิงหาคมนี้ ซึ่งจะมีหย่อมความกดอากาศต่ำอีกครั้งหนึ่ง " โฆษกประจำสำนักนายกรัฐมนตรี กล่าว
วันศุกร์ที่ 17 ธันวาคม 2564
รัฐมนตรีว่าการกระทรวงยุติธรรม เสวนาประชาชน 4 ภาค รับฟังความเห็นแนวทาง ร่างกฎหมาย JSOC ขอสังคมช่วยผลักดันหวังช่วยป้องกันอาชญากรรมและยาเสพติด
รัฐมนตรีว่าการกระทรวงยุติธรรม เสวนาประชาชน 4 ภาค รับฟังความเห็นแนวทาง ร่างกฎหมาย JSOC ขอสังคมช่วยผลักดันหวังช่วยป้องกันอาชญากรรมและยาเสพติด เร่งสร้างความปลอดภัยให้ประชาชน ชี้ส่วนใหญ่เห็นด้วยเพราะเชื่อเป็นผลดีต่อสังคม
เมื่อเวลา 09.00 น. กรมคุมประพฤติ จัดการสัมมนาเชิงปฏิบัติการ เรื่อง “การพัฒนาระบบการเฝ้าระวังการกระทําผิดซ้ำ ในชุมชนเพื่อป้องกันปัญหาอาชญากรรมและยาเสพติด” ด้วยระบบการประชุมทางไกล จากจังหวัดสุโขทัย ปทุมธานี ระยอง อุบลราชธานี และภูเก็ต โดยมี นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธาน พร้อมด้วย นายวิตถวัลย์ สุนทรขจิต อธิบดีกรมคุมประพฤติ
นายสมศักดิ์ กล่าวว่า จากคดีสะเทือนขวัญที่ปรากฏเป็นข่าว ได้สร้างความกังวลใจให้กับประชาชน เกี่ยวกับความไม่ปลอดภัยในชีวิตและทรัพย์สิน ซึ่งจากการตรวจสอบพบว่า ผู้ที่ก่อคดีมักเป็นผู้ที่เคยทําผิดต้องโทษจําคุกในเรือนจํา และมีพฤติกรรมที่เกี่ยวข้องกับยาเสพติด โดยเมื่อได้รับการปล่อยตัวแล้ว ยังไม่มีมาตรการเฝ้าระวังและติดตาม ตรวจสอบพฤติกรรม ภายหลังพ้นโทษอย่างจริงจัง กระทรวงยุติธรรม มีความห่วงใยในเรื่องนี้เป็นอย่างยิ่ง จึงได้เร่งผลักดัน ร่าง พ.ร.บ.มาตรการป้องกันการกระทําความผิดซ้ำของผู้กระทําความผิดเกี่ยวกับเพศ หรือที่ใช้ความรุนแรง ซึ่งขณะนี้ผ่านการพิจารณาของ คณะกรรมการกฤษฎีกาแล้ว อยู่ระหว่างนําเข้าสู่สภา ดังนั้นในระยะเร่งด่วน กระทรวงยุติธรรมได้จัดตั้ง ศูนย์เฉพาะกิจเฝ้าระวังความปลอดภัยให้กับประชาชน หรือศูนย์ JSOC ขึ้น ทําหน้าที่ในการเฝ้าระวังและติดตามผู้พ้นโทษในคดีสะเทือนขวัญ หรือที่เราเรียกว่า ว้อชลิสต์ 1
นายสมศักดิ์ กล่าวอีกว่า รวมถึงจากแนวคิดที่ว่า ถ้าสังคมรับรู้ มีบุคคลอันตรายอยู่ในสังคมนั้นก็จะไม่มีคนตาย จึงเห็นว่าควรใช้วิธีการพักโทษให้ผู้กระทําผิด ออกมาปรับตัวใช้ชีวิตในสังคมระยะหนึ่ง และมีการติดตามด้วยการคุมประพฤติ ติดอุปกรณ์ EM และให้อาสาสมัครคุมประพฤติ ภาคีเครือข่ายช่วยสอดส่องดูแล เรียกกลุ่มนี้ว่า ว้อชลิสต์ 2 แต่อย่างไรก็ตามควรต้องรับฟังความคิดเห็นจากทุกฝ่ายในเรื่องนี้อย่างรอบด้าน กระทรวงยุติธรรม โดยกรมคุมประพฤติ จึงได้จัดการสัมมนารับฟังความคิดเห็นในคร้ังนี้ขึ้น ซึ่งได้เคยจัดทั้งในส่วนกลาง และส่วนภูมิภาคมาแล้วหลายครั้ง ส่วนใหญ่เห็นด้วยกับมาตรการนี้ และเชื่อมั่นว่าจะเป็นผลดีกับประชาชนและสังคม โดยกระทรวงยุติธรรมยึดประโยชน์ของประชาชนเป็นหลักในการทำงาน และจะทำกฎหมายฉบับนี้ให้สำเร็จในยุคนี้ ตนขอให้ภาคประชาชนช่วยกันผลักดันด้วย เพื่อทุกคนในสังคมจะได้ปลอดภัย
วันพุธที่ 16 กุมภาพันธ์ 2565
นายกฯ ตั้งเป้าพัฒนาพื้นที่ชายแดนใต้ เพิ่มการมีส่วนร่วมและผู้นำหญิง “รัชดา” รองโฆษกฯ ประเดิมงานกรรมการผู้แทนพิเศษของรัฐบาล ขับเคลื่อนงานด้านสตรี
นายกฯ ตั้งเป้าพัฒนาพื้นที่ชายแดนใต้ เพิ่มการมีส่วนร่วมและผู้นำหญิง “รัชดา” รองโฆษกฯ ประเดิมงานกรรมการผู้แทนพิเศษของรัฐบาล ขับเคลื่อนงานด้านสตรี
วันที่ 16 กุมภาพันธ์ 2565นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ ด้านประสานการมีส่วนร่วม เปิดเผยว่า ในช่วงสัปดาห์ที่ผ่านมา ได้ลงพื้นที่ อ.เมือง อ.ปะนาเระ อ.โคกโพธิ์ จ.ปัตตานี อ.จะนะ จ.สงขลา อ.ตากใบ จ.นราธิวาส และอ.เมือง จ.ยะลา เพื่อรับฟังความคิดเห็นและข้อเสนอแนะจากคณะทำงานศูนย์ปฏิบัติการด้านเด็กและสตรี (ศป.ดส.) นักวิจัย เครือข่ายภาคประชาสังคม ผู้นำท้องที่และท้องถิ่น เกี่ยวกับการขับเคลื่อนงานด้านสตรีในพื้นที่จังหวัดชายแดนภาคใต้ ซึ่งนายกรัฐมนตรี พล.อ.ประยุทธ์ จันทร์โอชา เน้นย้ำการทำงานของภาครัฐต้องให้ทุกภาคส่วนเข้ามามีส่วนร่วม โดยเฉพาะการกำหนดยุทธศาสตร์ของสตรี ซึ่งเป็นรูปแบบเฉพาะของพื้นที่จังหวัดชายแดนภาคใต้ เพื่อส่งเสริมให้ผู้หญิงเป็นพลังในการเปลี่ยนแปลงและพัฒนาอย่างสูงสุด ภายใต้แนวทางที่สอดคล้องกับวิถีวัฒนธรรมของพื้นที่ และตอบโจทย์ความต้องการของประชาชนทั้งพุทธและมุสลิมในทุก ๆ มิติ
ทั้งนี้ ศูนย์อำนวยการบริหารจังหวัดชายแดนภาคใต้ (ศอ.บต.) ได้จัดทำแผนยุทธศาสตร์การส่งเสริมและสร้างการมีส่วนร่วมจากพลังสตรีจังหวัดชายแดนภาคใต้ (ระยะ 6 ปี) เสร็จเรียบร้อยแล้ว โดยมี กลุ่ม/องค์กร/เครือข่ายการปฏิบัติงานด้านสตรี 64 องค์กร ร่วมหารือให้ความคิดเห็น และเตรียมเสนอต่อคณะกรรมการกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) ก่อนเสนอต่อคณะรัฐมนตรีพิจารณาต่อไป
ขณะเดียวกัน กรมกิจการสตรีและสถาบันครอบครัว กระทรวงพัฒนาสังคมและความมั่นคงของมนุษย์ พร้อมต่อยอดการเสริมบทบาทผู้หญิงและความเสมอภาคระหว่างเพศ โดยจะจัดประชุมเชิงปฏิบัติการเพื่อเสริมพลังสตรี ระหว่างวันที่ 17 – 18 ก.พ นี้ ที่ จ.ปัตตานี แก่กลุ่มเครือข่ายสตรีในจังหวัดชายแดนใต้ โดยเน้นให้ความรู้เกี่ยวกับสิทธิและโอกาสในการเข้าถึงสิทธิ รวมถึงแนวทางและช่องทางการให้ความช่วยเหลือให้กับเครือข่ายภาคประชาสังคมที่ทำงานด้านสตรีในพื้นที่ เพื่อให้สตรีเป็นพลังในการพัฒนาตนเอง ชุมชน และสังคม อีกทั้งจะอบรมเรื่องการเขียนโครงการและจัดทำงบประมาณที่คำนึงถึงมิติเพศภาวะ (Gender Responsive Budgeting: GRB) ซึ่งเป็นไปตามมติครม. ที่เพิ่งเห็นชอบเมื่อ ม.ค. ที่ผ่านมา โดยมีเป้าหมายเพื่อให้เกิดการจัดสรรทรัพยากรที่เป็นธรรมและเหมาะสมตามความจําเพาะของผู้หญิง ซึ่งการผลักดันโครงการทั้งด้านเศรษฐกิจและสังคมที่ตอบสนองต่อความต้องการกลุ่มสตรี จะเป็นเครื่องมือสำคัญในการสร้างความเสมอภาคระหว่างเพศ
นางสาวรัชดา กล่าวด้วยว่า จากการลงพื้นที่รับฟังข้อมูล พบว่า การขับเคลื่อนของหลายภาคส่วนในการส่งเสริมบทบาทสตรี ในช่วงที่ผ่านมา ส่งผลให้มีจำนวนผู้หญิงเพิ่มมากขึ้นอย่างมากในการมีส่วนร่วมในงานด้านการพัฒนาและการช่วยเหลือสังคม แต่ยังคงมีจำนวนน้อยที่มีตำแหน่งระดับกำหนดนโยบายหรือตัดสินใจ ดังนั้น นายกรัฐมนตรี พลเอก ประยุทธ์ จันทร์โอชา จึงให้นโยบายในการขับเคลื่อนงานด้านสตรี นอกจากส่งเสริมการสร้างรายได้ สุขภาวะผู้หญิง ความเท่าเทียมระหว่างเพศแล้ว  ยังต้องจัดสรรงบประมาณที่เน้นการพัฒนาศักยภาพผู้หญิง เพื่อเพิ่มโอกาสในการมีส่วนร่วมทางการเมือง การบริหารและการตัดสินใจในทุกระดับ รวมถึงการสร้างทัศนคติยอมรับสิทธิและบทบาทผู้หญิงด้วย
.......................
วันพฤหัสบดีที่ 2 กันยายน 2564
Factory Sandbox นำร่องดูแลแรงงาน 9.2 หมื่นคน ปลอดโควิด-19 สร้างความเชื่อมั่นนักลงทุน
....
ครม. รับทราบความคืบหน้าโครงการนำร่องการป้องกันและการควบคุมการแพร่ระบาดในโรงงาน หรือ Factory Sandbox ที่มุ่งเน้นให้โรงงานขนาดใหญ่ ใช้หลัก “ตรวจ - รักษา - ดูแล - ควบคุม” ดูแลแรงงานไปแล้ว 92,000 คนปลอดโควิด
.
”ตรวจ” RT-PCR ในโรงงานทุกคน เพื่อแยกผู้ป่วยไปรักษาทันทีและตรวจ ATK ทุกสัปดาห์
“รักษา” โดยให้จัด Factory Isolation: FAI และ Hospitel สำหรับผู้ป่วยสีเขียว/ โรงพยาบาลสนาม สำหรับผู้ป่วยสีเหลือง/ ICU สำหรับผู้ป่วยสีแดง
“ดูแล” ฉีดวัคซีนเข็มที่ 1 และ 2 ให้แรงงาน เน้น 7 กลุ่มโรคเสี่ยง
“ควบคุม” ใช้มาตรการ Bubble and Seal และ DMHTT
.
เพื่อรักษาเสถียรภาพทางเศรษฐกิจภาคการส่งออกที่มี มูลค่าสูงกว่า 7 แสนล้านบาท สร้างสมดุลทางสาธารณสุขและเศรษฐกิจ สร้างความเชื่อมั่นให้แก่นักลงทุน และรักษาระดับการจ้างงานในภาคการผลิต
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 4 มีนาคม 2565
รัฐบาลเผย 5 ปี ของการปฏิรูปประเทศ ประชาชนพึงพอใจ บริการรวดเร็ว อันดับโลกดีขึ้นหลายมิติ
รัฐบาลเผย 5 ปี ของการปฏิรูปประเทศ ประชาชนพึงพอใจ บริการรวดเร็ว อันดับโลกดีขึ้นหลายมิติ
วันที่ 4 มีนาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีได้กำชับให้ทุกหน่วยงานเดินหน้าตามแผนปฏิรูปประเทศที่ปรับปรุงใหม่ 6 ประเด็น จากแผนการปฏิรูป 13 ด้าน เพื่อสร้างคุณภาพชีวิตที่ดีขึ้นของประชาชน โดยนายกรัฐมนตรีขอให้มุ่งมั่นสร้างผลงานให้เกิดผลอย่างเป็นรูปธรรม ทั้งนี้ การปฏิรูปประเทศตลอดระยะเวลา 5 ปี ที่ผ่านมา ภาครัฐได้ขับเคลื่อนนโยบายรัฐจนเกิดการเปลี่ยนแปลงในหลายมิติ สร้างความพึงพอใจให้กับประชาชน สอดคล้องกับผลการสำรวจขององค์กรต่างประเทศที่ประเมินประเทศไทย ดังนี้
1. การพัฒนาบริการเพื่อความพึงพอใจของประชาชน ประชาชนมีความพึงพอใจต่อบริการภาครัฐในภาพรวมสูงขึ้นทุกปี ล่าสุด ปี 2564 อยู่ที่ 84.81% โดยด้านเจ้าหน้าที่ให้บริการประชาชนพึงพอใจมากที่สุด และมีความพึงพอใจต่อการให้บริการในรูปแบบ e-Service ของที่ว่าการอำเภอ/ศูนย์ดำรงธรรมอำเภอ 86.53% เพราะผู้รับบริการเห็นว่าสะดวก ลดระยะเวลาและค่าใช้จ่ายในการเดินทาง อำนวยความสะดวกให้กับประชาชนมากขึ้น
ภาครัฐมีการบริการที่รวดเร็วขึ้นจากการปรับลดขั้นตอนและระยะเวลาในการอนุมัติ อนุญาต กว่า 532 ใบอนุญาต ทำให้บริการเร็วขึ้นเฉลี่ย 41.71% ด้านติดต่อราชการประชาชนสามารถติดต่อได้ง่ายขึ้นจากการออกมาตรการให้หน่วยงานภาครัฐยกเลิกการขอสำเนาเอกสารที่ราชการออกให้ประชาชน นอกจากนี้ ยังมีการปรับอัตราค่าธรรมเนียมให้ถูกลง รวมถึงการยกเลิกค่าธรรมเนียมในการให้บริการประชาชนแล้ว จำนวน 111 ใบอนุญาต ทั้งนี้ ยังมีการปรับแก้กฎ ระเบียบเป็นอุปสรรคต่อการให้บริการประชาชนให้ผ่อนคลายมากขึ้น และยังปลดล็อกข้อจำกัดการบริหารราชการในพื้นที่ ส่งผลให้ระบบราชการไทยได้รับรางวัล United Nations Public Service Awards (UNPSA) ขององค์การสหประชาชาติต่อเนื่องทุกปี ตั้งแต่ปี 2560 – 2564
2. การยกระดับศักยภาพของประเทศไทยในการจัดอันดับระดับนานาชาติ 1) อันดับขีดความสามารถในการแข่งขันของประเทศไทยด้านประสิทธิภาพภาครัฐ โดย IMD (IMD Competitive Ranking) ในปี 2564 อยู่อันดับที่ 20 จาก 64 ประเทศ ดีขึ้น 3 อันดับจากปี 2563 มีปัจจัยย่อยด้านนโยบายภาษีที่ติด 1 ใน 6 อันดับแรก และด้านกฎหมายธุรกิจที่อันดับดีขึ้นถึง 8 อันดับเมื่อเทียบกับปี 2560 2) อันดับความยากง่ายในการประกอบธุรกิจของประเทศไทย (Ease of Doing Business) โดยธนาคารโลก จัดอันดับดีขึ้นอย่างก้าวกระโดดจากอันดับที่ 49 ในปี 2559 เป็นอันดับที่ 21 ในปี 2563 และ 3) อันดับดัชนีรัฐบาลอิเล็กทรอนิกส์โดยสหประชาชาติ ในปี 2563 ประเทศไทยอยู่ในอันดับที่ 57 จาก 193 ประเทศ ดีขึ้น 20 อันดับจากปี 2559 โดยในด้านการให้บริการออนไลน์ มีคะแนนเพิ่มสูงขึ้นอย่างต่อเนื่อง
3. ความพร้อมด้านดิจิทัลของจังหวัด พบว่า หน่วยงานระดับจังหวัดมีความพร้อมมากขึ้น แสดงให้เห็นถึงความสามารถในการพัฒนาและปรับปรุงบริการให้เป็นดิจิทัลที่สูงขึ้น
“ทั้งหมดนี้ เป็นเพียงบางส่วนจากความมุ่งมั่นของหน่วยงานภาครัฐในการสร้างคุณภาพชีวิตที่ดีขึ้นให้แก่ประชาชนตามนโยบายของรัฐบาล การปฏิรูปประเทศไทยจะสำเร็จมากน้อยแค่ไหนขึ้นอยู่กับความร่วมมือของทุกภาคส่วน และต้องคำนึงถึงผลประโยชน์ส่วนรวม ผลประโยชน์ของประเทศเป็นหลัก รัฐบาลยืนยันจะเดินหน้าปฏิรูปประเทศต่อไปในทุก ๆ ด้าน เพื่อให้ประเทศเปลี่ยนแปลงไปในทางที่ดีขึ้น และเพื่อคุณภาพชีวิตที่ดีของประชาชน” นางสาวรัชดาฯ กล่าว
วันจันทร์ที่ 6 ธันวาคม 2564
นายกฯ ชื่นชม ทางหลวง เตรียมจุดเช็คอินรับปีใหม่ หนุน ปลูกต้นไม้ประจำถิ่น สร้างความประทับใจในการเดินทาง
นายกฯ ชื่นชม ทางหลวง เตรียมจุดเช็คอินรับปีใหม่ หนุน ปลูกต้นไม้ประจำถิ่น สร้างความประทับใจในการเดินทาง
เมื่อวันที่ 6 ธ.ค. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ชื่นชมโครงการเตรียมความพร้อมจุดเช็คอินรองรับการเดินทางท่องเที่ยวของประชาชนในช่วงเทศกาลปีใหม่ 2565 ของกรมทางหลวง กระทรวงคมนาคม ตามนโยบาย “คมนาคมสีสัน สร้างสรรค์ประเทศไทย” ที่ได้ให้หน่วยงานในสังกัดพิจารณาพื้นที่เพื่อพัฒนาเป็นจุดพักรถและให้เป็นสถานที่ท่องเที่ยว ตามนโยบายของรัฐบาล ในการส่งเสริมการท่องเที่ยวปลายปี อำนวยความสะดวกการเดินทางของประชาชน ส่งเสริมทัศนียภาพระหว่างการเดินทาง กระตุ้นเศรษฐกิจท้องถิ่น
น.ส.ไตรศุลี กล่าวว่า ปัจจุบันกรมทางหลวง ได้เริ่มตกแต่ง ปรับปรุงป้ายและจัดเตรียมจุดเช็คอินให้อยู่ในสภาพสมบูรณ์เพื่อรองรับการเดินทางท่องเที่ยวของประชาชนในช่วงฤดูหนาวและเทศกาลปีใหม่ 2565 แล้ว 11 จังหวัด จำนวน 11 จุด เช่น ดอยอินทนนท์ จ.เชียงใหม่ บนทางหลวงหมายเลข 1009 ตอน จอมทอง – ดอยอินทนนท์ บริเวณ กม.ที่ 30 – 31 , แยกไดโนเสาร์ จ.ขอนแก่น บนทางหลวงหมายเลข 12 ตอน ขอนแก่น – พรหมนิมิตร บริเวณ กม.ที่ 562 , จุดพักสูดอากาศบริสุทธ์เขาช้างสี จ.นครศรีธรรมราช บนทางหลวงหมายเลข 4238 ตอน ลานสกา – ไม้หลา บริเวณ กม.ที่ 10 เป็นต้น
น.ส.ไตรศุลี กล่าวว่า นายกรัฐมนตรี ให้ความสำคัญกับการพัฒนาปรับปรุงภูมิทัศน์เมือง รวมถึงพัฒนาทัศนียภาพถนนหนทาง เพื่อความปลอดภัยและส่งเสริมการท่องเที่ยวในประเทศ สำหรับนโยบาย “คมนาคมสีสัน สร้างสรรค์ประเทศไทย” ของกระทรวงคมนาคม ยังได้ดำเนินการปรับปรุงภูมิทัศน์พื้นที่ 2 ฝั่งถนน เขตทางรถไฟ และท่าเรือ ให้มีความสวยงามและปลอดภัยในการสัญจร เพื่อส่งเสริมคุณภาพชีวิตและสร้างเส้นทางการท่องเที่ยวใหม่ ๆ นอกจากนี้ ยังมีโครงการปรับปรุงทางหลวง เพื่อความสวยงาม และแผนงานเพิ่มศักยภาพถนนสายต้นไม้และดอกไม้ โดยบำรุงรักษารวมทั้งปลูกต้นไม้เพิ่มในจังหวัดที่มีไม้ยืนต้นออกดอกสีสันสวยงามในสองข้าง ด้วยพันธุ์ไม้ประจำถิ่น ตามนโยบายของนายกรัฐมนตรี เพื่อให้สองข้างทางมีทัศนียภาพที่สวยงาม สร้างเอกลักษณ์ของเส้นทาง สร้างความประทับใจในการเดินทางให้กับนักท่องเที่ยว โดยคำนึงถึงความปลอดภัย
วันพฤหัสบดีที่ 28 กรกฎาคม 2565
คำถวายพระพรชัยมงคลของ พลเอก ประยุทธ์ จันทร์โอชา นายกรัฐมนตรี ในพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษา
คำถวายพระพรชัยมงคลของ พลเอก ประยุทธ์ จันทร์โอชา นายกรัฐมนตรี ในพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษา วันที่ ๒๘ กรกฎาคม พุทธศักราช ๒๕๖๕ วันพฤหัสบดีที่ ๒๘ กรกฎาคม พ.ศ. ๒๕๖๕ เวลา ๐๗.๔๕ น.
คำถวายพระพรชัยมงคล
ของ พลเอก ประยุทธ์ จันทร์โอชา นายกรัฐมนตรี
ในพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน
เนื่องในโอกาสวันเฉลิมพระชนมพรรษา วันที่ ๒๘ กรกฎาคม พุทธศักราช ๒๕๖๕
วันพฤหัสบดีที่ ๒๘ กรกฎาคม พ.ศ. ๒๕๖๕ เวลา ๐๗.๔๕ น. ณ ท้องสนามหลวง
ขอเดชะฝ่าละอองธุลีพระบาทปกเกล้าปกกระหม่อม
ข้าพระพุทธเจ้า พลเอก ประยุทธ์ จันทร์โอชา นายกรัฐมนตรี ในนามของข้าราชการ และเจ้าหน้าที่ของรัฐทั่วประเทศ ต่างมีความปลาบปลื้มปีติเป็นล้นพ้น ที่ได้มาร่วมกันแสดงความจงรักภักดี และถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษาของใต้ฝ่าละอองธุลีพระบาท วันที่ ๒๘ กรกฎาคม พุทธศักราช ๒๕๖๕ นี้
ข้าพระพุทธเจ้าทั้งหลายต่างล้วนสำนึกในพระเมตตาและพระมหากรุณาธิคุณอันหาที่สุดมิได้ ที่ใต้ฝ่าละอองธุลีพระบาททรงบำเพ็ญพระราชกรณียกิจนานัปการด้วยพระราชวิริยอุตสาหะ ทรงดำรงพระองค์เป็นแบบอย่างแก่ข้าราชการทั้งปวงในการปฏิบัติหน้าที่ เพื่อประโยชน์สุขแห่งปวงประชาและความวัฒนาสถาพรของประเทศ พระบรมราโชวาทที่พระราชทานแก่ข้าราชการในโอกาสต่าง ๆ ล้วนสร้างความสำนึกในหน้าที่และความรับผิดชอบในการปฏิบัติงานเพื่อแผ่นดินด้วยความเที่ยงธรรมและสุจริต ซึ่งปวงข้าพระพุทธเจ้าจักได้น้อมนำมาประพฤติปฏิบัติตามให้เกิดผลสัมฤทธิ์ เพื่อสนองพระราชปณิธานของใต้ฝ่าละอองธุลีพระบาทด้วยความจงรักภักดีสืบไป
ในโอกาสอันเป็นมงคลยิ่งนี้ ข้าพระพุทธเจ้าทั้งหลายขอตั้งจิตอธิษฐานด้วยความจงรักภักดี ขออานุภาพแห่งคุณพระศรีรัตนตรัยและสิ่งศักดิ์สิทธิ์ในสากล อีกทั้ง พลานุภาพแห่งองค์พระสยามเทวาธิราช โปรดอภิบาลและดลบันดาลประทานชัยมงคลให้ใต้ฝ่าละอองธุลีพระบาท ทรงพระเจริญพร้อมด้วยสิริสวัสดิ์พิพัฒนมงคล ทรงพระเกษมสำราญ พระบรมเดชานุภาพและพระบารมีเกริกไกรแผ่ไพศาล สถิตเป็นมิ่งขวัญปกเกล้าเหล่าพสกนิกรตราบกาลนาน
ข้าพระพุทธเจ้าขอพระราชทานพระบรมราชานุญาต นำบรรดาข้าราชการ และเจ้าหน้าที่ของรัฐ กล่าวถวายสัตย์ปฏิญาณ เพื่อสนองพระมหากรุณาธิคุณ ดังต่อไปนี้
“ข้าพระพุทธเจ้า ........(ออกนามของผู้กล่าว แต่ละบุคคล)............ขอถวายสัตย์ปฏิญาณว่า จะประพฤติปฏิบัติตนเป็นข้าราชการที่ดีและพลังของแผ่นดิน มีความซื่อสัตย์สุจริต เจริญรอยตามเบื้องพระยุคลบาท มุ่งมั่นแน่วแน่แก้ไขปัญหาของประเทศชาติและประชาชน สร้างสรรค์คุณประโยชน์แก่แผ่นดิน และดำเนินชีวิตโดยยึดมั่นในหลักธรรมคำสอนแห่งศาสนา ตามแนวทางพระบรมราโชวาทตลอดไป”
ด้วยเกล้าด้วยกระหม่อม ขอเดชะ
วันจันทร์ที่ 27 กันยายน 2564
การรถไฟแห่งประเทศไทย แจ้งปรับเปลี่ยนเส้นทาง และงดเดินรถท้องถิ่นสายตะวันออกเฉียงเหนือ (หนองคาย) เป็นการชั่วคราว เนื่องจากสถานการณ์น้ำท่วม
การรถไฟแห่งประเทศไทย​ (รฟท.)​ ปรับเปลี่ยนเส้นทางการเดินรถสายหนองคาย ช่วงระหว่างสถานีบำเหน็จณรงค์ - จัตุรัส ไปใช้เส้นทางชุมทางแก่งคอย - นครราชสีมา - ชุมทางบัวใหญ่ แทน พร้อมกับงดเดินขบวนรถท้องถิ่น จำนวน 2 ขบวน ตั้งแต่วันที่ 26 กันยายน 2564
นายนิรุฒ มณีพันธ์ ผู้ว่าการรถไฟแห่งประเทศไทย (รฟท.)​ เปิดเผยว่า จากสถานการณ์เกิดฝนตกหนักในหลายพื้นที่ ทำให้ช่วงเช้าของวันที่ 25 กันยายน 2564 ได้เกิดน้ำท่วมเส้นทางรถไฟระหว่างสถานีบำเหน็จณรงค์ - จัตุรัส ส่งผลกระทบให้ขบวนรถในเส้นทางสายตะวันออกเฉียงเหนือ (สายหนองคาย) ไม่สามารถเดินรถผ่านได้ การรถไฟแห่งประเทศไทย​ (รฟท.)​ จึงจำเป็นต้องปรับเปลี่ยนเส้นทางการเดินรถสายหนองคาย ช่วงระหว่างสถานีบำเหน็จณรงค์ - จัตุรัส ไปใช้เส้นทางชุมทางแก่งคอย - นครราชสีมา - ชุมทางบัวใหญ่ แทน พร้อมกับงดเดินขบวนรถท้องถิ่น จำนวน 2 ขบวน ตั้งแต่วันที่ 26 กันยายน 2564 เป็นต้นไปจนกว่าจะมีคำสั่งเปลี่ยนแปลง เพื่อความปลอดภัยของผู้โดยสาร ดังนี้
1. ขบวนรถด่วนที่ 75/76 กรุงเทพ - หนองคาย - กรุงเทพ ปรับเปลี่ยนเส้นทางช่วงชุมทางแก่งคอย - ชุมทางบัวใหญ่ ไปใช้เส้นทางช่วงชุมทางแก่งคอย - นครราชสีมา - ชุมทางบัวใหญ่ แทน
2. งดเดินขบวนรถท้องถิ่นที่ 433/434 ชุมทางแก่งคอย - ชุมทางบัวใหญ่ - ชุมทางแก่งคอย
อย่างไรก็ตาม เจ้าหน้าที่ รฟท. ได้ลงพื้นที่ตรวจสอบความเสียหายในเบื้องต้นพบว่า เส้นทางรถไฟ​ ช่วง สทล. 296/5-297/7 ระหว่างสถานีบำเหน็จณรงค์ - จตุรัส มีความเสียหายเล็กน้อย และเมื่อระดับน้ำลดจะสามารถเข้าดำเนินการซ่อมแซมอัดหินได้ ส่วนเส้นทางรถไฟช่วง สทล.352/13-14​ ระหว่างสถานีบ้านเหลื่อม - หนองพลวง พบความเสียหายมาก เนื่องจากหินบนทางรถไฟถูกพัดไปกับกระแสน้ำ ระบบอาณัติสัญญาณได้รับความเสียหาย อีกทั้งระดับน้ำยังคงเพิ่มสูงขึ้นอย่างต่อเนื่อง จึงได้สั่งการให้ฝ่ายการช่างโยธาเตรียมความพร้อมรับมือกับสถานการณ์ โดยขอให้พนักงาน เจ้าหน้าที่บำรุงทางตรวจทางและเฝ้าระวังสังเกตการณ์ระดับน้ำตลอด 24 ชั่วโมง โดยประชาชนสามารถสอบถามรายละเอียดเพิ่มได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด​ 24 ชั่วโมง หรือเฟซบุ๊ก แฟนเพจ ทีมพีอาร์การรถไฟแห่งประเทศไทย
วันพฤหัสบดีที่ 6 มกราคม 2565
ปลัด สธ. กำชับ จ.ภูเก็ต ติดตามสถานการณ์โควิด 19 ใกล้ชิด จัดระบบดูแลที่บ้านและชุมชนรองรับ
ปลัดกระทรวงสาธารณสุข ติดตามสถานการณ์โควิด 19 จังหวัดภูเก็ต พบผู้ติดเชื้อเพิ่มขึ้นสอดคล้องกับภาพรวมประเทศ กำชับติดตามประเมินสถานการณ์ใกล้ชิด เน้นจัดระบบการรักษาที่บ้านหรือชุมชน เพื่อให้โรงพยาบาลรองรับผู้ป่วยกลุ่มสีเหลือง/แดง และไม่กระทบการให้บริการ
ปลัดกระทรวงสาธารณสุข ติดตามสถานการณ์โควิด 19 จังหวัดภูเก็ต พบผู้ติดเชื้อเพิ่มขึ้นสอดคล้องกับภาพรวมประเทศ กำชับติดตามประเมินสถานการณ์ใกล้ชิด เน้นจัดระบบการรักษาที่บ้านหรือชุมชน เพื่อให้โรงพยาบาลรองรับผู้ป่วยกลุ่มสีเหลือง/แดง และไม่กระทบการให้บริการผู้ป่วยอื่น ๆ เตรียมเสนอ ศบค.ระงับลงทะเบียนTest & GO ถึง 31 ม.ค. 65
วันนี้ (6 มกราคม 2565) ที่โรงพยาบาลวชิระภูเก็ต อ.เมือง จ.ภูเก็ต นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย นายณรงค์ วุ่นซิ้ว ผู้ว่าราชการจังหวัดภูเก็ต และคณะผู้บริหารกระทรวงสาธารณสุข ร่วมรับฟังสถานการณ์โรคโควิด 19 ในพื้นที่ จ.ภูเก็ต และรับฟังปัญหาอุปสรรคในการดำเนินงานตามระบบSandbox และระบบ Test & GO จากตัวแทนผู้ประกอบการภาคเอกชน จ.ภูเก็ต โดยนายแพทย์เกียรติภูมิกล่าวว่า ขณะนี้ จ.ภูเก็ต เริ่มพบผู้ติดเชื้อเพิ่มขึ้น สอดคล้องกับภาพรวมของประเทศ และเป็นไปตามการคาดการณ์ของกรมควบคุมโรค จำนวนผู้ติดเชื้อรายใหม่ประมาณ 150 รายต่อวัน ส่วนใหญ่มีประวัติใกล้ชิดผู้ป่วย ทำกิจกรรมรวมกลุ่มกัน รวมถึงผู้ที่ให้บริการนักท่องเที่ยว โดยผู้ติดเชื้อร้อยละ 98 ไม่มีอาการ ที่เหลือมีอาการเล็กน้อย และไม่พบผู้เสียชีวิตมากว่า 2 สัปดาห์
นายแพทย์เกียรติภูมิ กล่าวต่อว่า จากการแพร่ระบาดของสายพันธุ์โอมิครอนทั่วโลก จ.ภูเก็ต ซึ่งเป็นพื้นที่นำร่องรับนักท่องเที่ยวต่างชาติ จึงมีโอกาสที่จะพบผู้ติดเชื้อมากขึ้น ได้กำชับให้ติดตามประเมินสถานการณ์การติดเชื้ออย่างใกล้ชิด เพื่อเตรียมความพร้อมทรัพยากร ทั้งด้านเตียง ยาและเวชภัณฑ์ รองรับ โดยให้เน้นการจัดระบบการรักษาที่บ้านหรือชุมชน (Home Isolation : HI / Community Isolation : CI) เนื่องจากผู้ติดเชื้อส่วนใหญ่เป็นกลุ่มสีเขียวที่ไม่มีอาการหรือมีอาการน้อย พร้อมมีระบบติดตามอาการ และสื่อสารเพื่อสร้างความมั่นใจแก่ผู้ติดเชื้อและครอบครัว ทั้งนี้ เพื่อให้โรงพยาบาลสามารถรองรับการรักษาผู้ป่วยกลุ่มสีเหลืองและแดง รวมถึงให้บริการผู้ป่วยอื่นๆได้ตามปกติ นอกจากนี้ ได้ให้เพิ่มการจัดบริการฉีดวัคซีนเชิงรุกในพื้นที่ เพื่อให้ประชาชนได้รับวัคซีนมากที่สุดรวมทั้งจะเสนอ ศบค.ชุดใหญ่ให้มีการปรับพื้นที่สถานการณ์โรคโควิด 19 ทั่วประเทศ มีมาตรการป้องกันควบคุมโรคที่เข้มข้นมากขึ้น ส่วนพื้นที่นำร่องการท่องเที่ยวยังคงไว้ตามเดิม แต่ให้ระงับการลงทะเบียนระบบ Test & GO ต่อไปจนถึง 31 มกราคม 2565
************************************** 6 มกราคม 2565
วันอาทิตย์ที่ 20 มิถุนายน 2564
ประกาศ ขสมก. ประจำวันที่ 19 มิถุนายน 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 19 มิถุนายน 2564 พนักงานติดเชื้อไวรัส COVID-19 จำนวน 2 ราย
1) พนักงานบัญชีค่าโดยสาร อู่พระราม 9 เขตการเดินรถที่ 4
2) พนักงานเก็บค่าโดยสารรถปรับอากาศ สาย 556 เขตการเดินรถที่ 6
วันจันทร์ที่ 31 มกราคม 2565
ศักราชใหม่ไทย - ซาอุฯ! นายกฯ ย้ำสร้างสัมพันธ์ระหว่างประชาชน ศอ.บต. จัดเวทีระดมความคิด ขานรับโอกาสสู่ จว.ชายแดนใต้
.....
น.ส.รัชดา ธนาดิเรก รองโฆษกประจำสำนักนายกรัฐมนตรี เผย จากการเดินทางเยือนราชอาณาจักรซาอุดิอาระเบียอย่างเป็นทางการของนายกรัฐมนตรี เมื่อวันที่ 25 ม.ค. ที่ผ่านมา นำไปสู่การเปิดศักราชใหม่ของความสัมพันธ์ไทย - ซาอุดิอาระเบียอย่างสมบูรณ์ สำหรับศูนย์อำนวยการบริหารจังหวัดชายแดนภาคใต้ (ศอ.บต.) ได้กำหนดแนวทางต่อยอดจากการรื้อฟื้นความสัมพันธ์ดังกล่าว เพื่อประโยชน์แก่ประชาชนในพื้นที่อย่างเป็นรูปธรรม
.
ศอ.บต. เตรียมจัดเวทีระดมสมองจากผู้นำศาสนา ผู้นำท้องถิ่น ข้าราชการ แรงงานไทย และประชาชนรวมกว่า 500 คน ในหัวข้อ “โอกาสและศักยภาพของจังหวัดชายแดนภาคใต้ ภายหลังไทย - ซาอุฯ ฟื้นความสัมพันธ์” ในเดือน ก.พ. นี้ เพื่อเป็นข้อมูลเสนอต่อรัฐบาลในการจัดทำนโยบายและแนวทางการพัฒนาร่วมกับซาอุดิอาระเบียต่อไป และจะนำเสนอต่อการประชุมเอกอัครราชทูตและทูตานุทูตโลกอิสลามประจำประเทศไทยและเครือข่ายองค์กรนานาชาติด้านโลกอิสลามในช่วงเดือน มี.ค. 65 ด้วย
.
การเปิดศักราชใหม่ความสัมพันธ์ไทย - ซาอุฯ ครั้งนี้ จะนำไปสู่ความร่วมมือและประโยชน์ในด้านต่าง ๆ เช่น เศรษฐกิจ สังคม สิ่งแวดล้อม พลังงาน การศึกษาวิจัย ความมั่นคง การท่องเที่ยวและกีฬา ฯลฯ โดยนายกรัฐมนตรีได้เน้นย้ำถึงการสร้างความสัมพันธ์ระหว่างประชาชนทั้งสองประเทศ ซึ่งจะเป็นรากฐานสำคัญสำหรับความร่วมมือในทุก ๆ ด้านต่อไป
.
อ่านเพิ่มเติม คลิก https://www.thaigov.go.th/news/contents/details/51051
#ไทยคู่ฟ้า #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอังคารที่ 5 เมษายน 2565
ดีอีเอส ต้อนรับคณะ ITU พร้อมสานต่อนโยบายดิจิทัล การนำโทรคมนาคม ICT พัฒนาเศรษฐกิจสังคมไทยและภูมิภาคเอเซีย-แปซิฟิก
ดีอีเอส ต้อนรับคณะ ITU พร้อมสานต่อนโยบายดิจิทัล การนำโทรคมนาคม ICT พัฒนาเศรษฐกิจสังคมไทยและภูมิภาคเอเซีย-แปซิฟิก
เมื่อวันที่ 5 เมษายน 2565 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม พร้อมด้วยนายณัฐพล ณัฏฐสมบูรณ์ รองปลัดกระทรวงฯ ได้ให้การต้อนรับ Mr. Stephen Bereaux รองผู้อำนวยการสำนักงานพัฒนาโทรคมนาคมของสหภาพโทรคมนาคมระหว่างประเทศ (ITU) และ Ms. Atsuko Okuda ผู้อำนวยการสำนักงานภูมิภาคเอเชียและแปซิฟิกของ ITU ในโอกาสเข้าเยี่ยมคารวะ ณ ห้องประชุม 801 ชั้น 8 กระทรวงดิจิทัลเพื่อเศรษฐกิจและสังคม โดยฝ่าย ITU ได้แสดงความขอบคุณที่ประเทศไทยให้การสนับสนุนการดำเนินงานของ ITU และโดยเฉพาะกระทรวงฯ ที่สนับสนุนการดำเนินงานของสำนักงานภูมิภาคฯ มาโดยตลอด ในโอกาสนี้ ปลัดกระทรวงฯ ได้กล่าวถึงความสัมพันธ์อันดีระหว่างไทยและ ITU ซึ่งไทยได้เข้าเป็นสมาชิกตั้งแต่ พ.ศ. 2426 ทั้งนี้ กระทรวงฯ ยินดีสนับสนุนและเข้าร่วมการประชุมและกิจกรรมต่าง ๆ ของ ITU ในปี ค.ศ. 2022 ได้แก่ การประชุม WSIS Forum 2022 ในเดือนพฤษภาคม 2565 การประชุมใหญ่ระดับโลกว่าด้วยการพัฒนาโทรคมนาคม (WTDC) ในเดือนมิถุนายน 2565 และการประชุมใหญ่ผู้แทนผู้มีอำนาจเต็ม (PP) ในเดือนกันยายน 2565
นอกจากนี้ ปลัดกระทรวงฯ ยังให้ข้อมูลเกี่ยวกับสถานะและการดำเนินงานด้านนโยบายดิจิทัลของไทย โดยเน้นย้ำการนำโทรคมนามและ ICT พัฒนาเศรษฐกิจและสังคม โดยไม่ทิ้งใครไว้ข้างหลัง ซึ่ง ITU ได้กล่าวชื่นชมว่า ประเทศไทยเป็นตัวอย่างที่ดีของภูมิภาคเอเชียและแปซิฟิก ทั้งในเรื่องการพัฒนาเศรษฐกิจดิจิทัล และการมีส่วนร่วมกับองค์การระหว่างประเทศอย่างสม่ำเสมอ
นอกจากนี้ ในเดือนเมษายน 2565 ITU จะจัดงาน Girls in ICT Day 2022 เพื่อสนับสนุนและผลักดันเด็กหญิงและสตรีให้มีบทบาทในด้าน ICT มากขึ้น ในเบื้องต้น ปลัดกระทรวงฯ กล่าวยินดีและตอบรับเข้าร่วมกิจกรรมดังกล่าวของ ITU ซึ่งจะมีการจัดกิจกรรมในรูปแบบต่าง ๆ อาทิ การอภิปรายแลกเปลี่ยน การกล่าวสร้างแรงบันดาลใจ และการจัดฝึกอบรม ช่วงระหว่างเดือนเมษายน – มิถุนายน 2565
************************
วันจันทร์ที่ 8 สิงหาคม 2565
Thailand becomes popular among remote workers and digital nomads
Thailand becomes popular among remote workers and digital nomads
August 4, 2022, Government Spokesperson disclosed that Prime Minister and Defense Minister Gen. Prayut Chan-o-cha is pleased with the report of Airbnb, an online marketplace for lodging, primarily homestays for vacation rentals, and tourism activities, according to which searches for international tourists wishing to stay in Thailand during the first quarter of 2022 has increased by over 180% yoy due to the country’s relaxation of travel restriction. He also commended all concerned agencies and sectors for joining forces in driving economic recovery through tourism, and for launching the campaign “Visit Thailand Year 2022-2023” to attract more tourists.
Thailand has a number of advantages to become a popular destination for remote workers and digital nomads, which has contributed to an increase of long-term stays. According to Airbnb, top 5 destinations for both domestic and international tourists are Bangkok, Phuket, Pattaya (Chonburi), Chiang Mai, and Koh Samui (Surat Thani). Tourists are also keen to explore new places, such as Koh Lanta (Krabi), Trat, Pai (Mae Hong Son), and Cha-am (Phetchaburi). The most searches on Thailand are from the U.S., U.K., and Germany, respectively.
So far, a number of incoming foreign tourists has amounted to over 2.7 million, and is expected to reach 10 million by the end of the year. In 2023, Tourism Authority of Thailand (TAT) has developed a tourism recovery and promotion plan toward tourism value and sustainability. Revenue gained from tourism activities is expected at 1.25-2.38 trillion Baht under 3 different economic scenarios:
1) Worst case: Total revenue of 1.25 trillion Baht is forecasted with 670 billion Baht from domestic tourists (117 million people- trip) and 580 billion Baht from international tourists (11 million people)
2) Base case: Total revenue of 1.73 trillion Baht is forecasted with 760 billion Baht from domestic tourists (130 million people- trip) and 970 billion Baht from international tourists (18 million people)
3) Best case: Total revenue of 2.38 trillion Baht is forecasted with 880 billion Baht from domestic tourists (135 million people- trip) and 1.50 trillion Baht from international tourists (30 million people). This is the case that Chinese tourists are allowed to travel outside the country.
According to the Government Spokesperson, the Prime Minister has placed great importance on revival of Thai tourism sector, which will significantly contribute to national economic recovery as a whole. The increase in number of international tourists reflects that Thai tourism is now reviving. The Prime Minister also instructed concerned agencies to ensure diversity of tourism promotion schemes for the latter part of the year, while taking into account public health measures, in order to boost confidence of foreign tourists and increase economic opportunities for the Thai people.
วันอังคารที่ 12 เมษายน 2565
ครม.เห็นชอบผลการพิจารณาคณะกรรมการกลั่นกรองการใช้เงินกู้ อนุมัติโครงการศึกษาความปลอดภัย ความสามารถในการกระตุ้นภูมิคุ้มกันและประสิทธิภาพวัคซีนโควิด19 ของสถาบันวัคซีน
ครม.เห็นชอบผลการพิจารณาคณะกรรมการกลั่นกรองการใช้เงินกู้ อนุมัติโครงการศึกษาความปลอดภัย ความสามารถในการกระตุ้นภูมิคุ้มกันและประสิทธิภาพวัคซีนโควิด19 ของสถาบันวัคซีน วงเงิน 211 ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 12 เม.ย. 2565 ได้เห็นชอบผลการพิจารณาของคณะกรรมการกลั่นกรองการใช้เงินกู้ ภายใต้พระราชกำหนดฯ เพิ่มเติม พ.ศ2564 ซึ่งได้อนุมัติโครงการศึกษาความปลอดภัย (Safety)ความสามารถในการกระตุ้นภูมิคุ้มกัน(Immunogenicity) และประสิทธิภาพ(Vaccine Efficiency) ของแคนดิเดตซับยูนิตวัคซีนสำหรับป้องกันโรคโควิด19 ที่ใช้พืชเป็นแหล่งผลิตในมนุษย์ระยะ 2a โดยบริษัทใบยาไฟโตฟาร์ม จำกัด ของสถาบันวัคซีนแห่งชาติ กรอบวงเงิน 211 ล้านบาท โดยให้ใช้จ่ายจากเงินกู้ภายใต้แผนงาน/โครงการกลุ่มที่1 (การแพทย์/สาธารณสุข) ตามบัญชีท้ายพระราชกำหนด(พ.ร.ก.) กู้เงินเพิ่มเติม พ.ศ. 2564 พร้อมกับมอบหมายให้สถาบันวัคซีนแห่งชาติ ร่วมกับบริษัทใบยาไฟโตฟาร์ม จำกัดเร่งดำเนินการจัดทำแผนฉุกเฉิน(Contingency Plan) เพื่อเตรียมการสำหรับรองรับความเสี่ยงที่อาจเกิดขึ้นจากปัจจัยต่างๆ ที่ทำให้ไม่สามารถดำเนินการทดสอบการฉีดวัคซีนในมนุษย์ภายในเดือนก.ค. 2565 ตามแผนดำเนินโครงการ เพื่อให้สามารถดำเนินการเบิกจ่ายงบประมาณตามโครงการให้แล้วเสร็จภายในเดือนธ.ค. 2565 รวมถึงจดทำแผนเร่งรัดการดำเนินโครงการในระยะที่3 เสนอคณะกรรมการกลั่นกรองฯ พิจารณาภายในระยะเวลา 2 สัปดาห์นับจากวันที่ ครม. ได้อนุมัติโครงการ
พร้อมกันนี้ ครม. ได้อนุมัติให้นำวงเงินกู้เพื่อการตามมาตรา 5(2) (เพื่อช่วยเหลือ เยียวยา และชดเชย ให้แก่ประชาชนทุกสาขาอาชีพ ซึ่งได้รับผลกระทบจากการระบาดของโรคโควิด19) วงเงิน 211 ล้านบาท มาใช้เพื่อการตามมาตรา 5(1) (เพื่อแก้ไขปัญหาการระบาดของโรคโควิด19) เพื่อดำเนินโครงการศึกษาความปลอดภัยฯ ของสถาบันวัคซีนและบริษัทใบยาไฟโตฟาร์ม จำกัด ข้างต้น
ทั้งนี้ หลังจากการอนุมัติปรับปรุงการใช้งบประมาณครั้งนี้ ทำให้วงเงินตาม พ.ร.ก. กู้เงิน เพิ่มเติม พ.ศ. 2564 เหลืออยู่ 74,250 ล้านบาท จากวงเงินทั้งหมด 500,000 ล้านบาท
น.ส.ไตรศุลี กล่าวว่าครม. ยังได้อนุมัติให้การท่องเที่ยวแห่งประเทศไทย กระทรวงการท่องเที่ยวและกีฬาเปลี่ยนแปลงรายละเอียดที่เป็นสาระสำคัญของโครงการ Thailand Festival Experience ใน 3 โครงการย่อย โดยให้ขยายระยะเวลาโครงการจากเดิมที่สิ้นสุดเดือนเดือนเม.ย. 2565 เป็นสิ้นสุดเดือนก.ค. 2565 พร้อมกับเปลี่ยนแปลงพื้นที่การจัดงานในแต่ละกิจกรรมให้ครอบคลุมเมืองหลักทางการท่องเที่ยวประเทศ
รวมถึงเปลี่ยนแปลงชื่อโครงการและกิจกรรมภายใต้โครงการย่อย 3 โครงการ ประกอบด้วย 1.โครงการ Dazzling of The Andaman เปลี่ยนชื่อเป็น Dazzling of the Art 2.โครงการ Music Festival & Rhythm in Memory เปลี่ยนชื่อกิจกรรมย่อย Beach music festival เป็น Music Heritage festival และ 3.โครงการ Music Festival & Rhythm in Memory เปลี่ยนชื่อกิจกรรมย่อย Rock on the Boat Music Festival เป็น Rock on the Beach Music Festival
วันอังคารที่ 30 พฤศจิกายน 2564
ครม. ผ่านมาตรการภาษี จูงใจร่วมบริจาคศิริราชมูลนิธิ – มูลนิธิจุฬาภรณ์ ผ่านระบบ e-Donation ลดหย่อนได้ 2 เท่า
ครม. ผ่านมาตรการภาษี จูงใจร่วมบริจาคศิริราชมูลนิธิ – มูลนิธิจุฬาภรณ์ ผ่านระบบ e-Donation ลดหย่อนได้ 2 เท่า
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 30 พฤศจิกายน 2564 ว่า ครม.อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร ฉบับที่.. พ.ศ. .... ตามที่กระทรวงการคลังเสนอ ซึ่งเป็นมาตรการภาษีเพื่อส่งเสริมให้ประชาชนและภาคเอกชนร่วมบริจาคด้านสาธารณสุข โดยมีสาระสำคัญเป็นการยกเว้นภาษีเงินได้ให้แก่บุคคลธรรมดาและบริษัทห้างหุ้นส่วนนิติบุคคลที่บริจาคเงินหรือทรัพย์สินให้แก่ศิริราชมูลนิธิหรือมูลนิธิจุฬาภรณ์ ผ่านระบบบริจาคอิเล็กทรอนิกส์ (e-Donation) ของกรมสรรพากร ตั้งแต่วันที่ ครม.มีมติเห็นชอบจนถึงวันที่ 31 ธันวาคม พ.ศ.2565 ดังนี้
1. บุคคลธรรมดา ให้ยกเว้นภาษีเงินได้สำหรับเงินได้พึงประเมินหลังจากหักค่าใช้จ่ายและหักลดหย่อนเป็นจำนวน 2 เท่าของจำนวนเงินที่บริจาค แต่ไม่เกินร้อยละ 10 ของเงินได้พึงประเมินหลังหักค่าใช้จ่ายและค่าลดหย่อนอื่น
2. บริษัทหรือห้างหุ้นส่วนนิติบุคคล ให้ยกเว้นภาษีเงินได้สำหรับเงินได้เป็นจำนวน 2 เท่าของรายจ่ายที่บริจาค ไม่ว่าจะได้จ่ายเป็นเงินหรือทรัพย์สิน แต่ต้องไม่เกินร้อยละ 10 ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์และรายจ่ายเพื่อการศึกษาหรือเพื่อการกีฬา
3. บุคคลธรรมดาหรือบริษัทหรือห้างหุ้นส่วนนิติบุคคล ให้ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับเงินได้ที่ได้รับจากการโอนทรัพย์สิน หรือการขายสินค้า หรือสำหรับการกระทำตราสารอันเนื่องมาจากการบริจาคให้แก่มูลนิธิดังกล่าว
นางสาวรัชดา กล่าวด้วยว่า แม้มาตรการทางภาษีนี้จะทำให้รัฐสูญเสียรายได้ประมาณปีละ 300 ล้านบาท แต่จะเป็นประโยชน์ในการส่งเสริมให้ประชาชนและภาคเอกชนมีส่วนร่วมในการบริจาคด้านสาธารณสุขให้แก่ศิริราชมูลนิธิหรือมูลนิธิจุฬาภรณ์ ซึ่งจะช่วยเพิ่มประสิทธิภาพการรักษาพยาบาลในช่วงการระบาดของโรคโควิด-19 ได้อีกทางหนึ่งด้วย
วันศุกร์ที่ 24 มิถุนายน 2565
รองนายกฯ อนุทิน นำผู้บริหารสาธารณสุข สปสช. แชร์ความสำเร็จโครงการหลักประกันสุขภาพถ้วนหน้าของไทยในเวทีระดับโลก หนุนใช้กลไก WHO ขับเคลื่อนให้เกิดกับทุกประเทศเพื่อการเข้าถึงการรักษา
รองนายกฯ อนุทิน นำผู้บริหารสาธารณสุข สปสช. แชร์ความสำเร็จโครงการหลักประกันสุขภาพถ้วนหน้าของไทยในเวทีระดับโลก หนุนใช้กลไก WHO ขับเคลื่อนให้เกิดกับทุกประเทศเพื่อการเข้าถึงการรักษาที่ทั่วถึง
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันที่ 24 มิ.ย. 2565 นายอนุทิน ชาญวีรกูล รองนายกรัฐมนตรี นำคณะผู้บริหารกระทรวงสาธารณสุขเข้าร่วมการประชุม พร้อมกับทำหน้าที่ประธานในการประชุมฯ คณะกรรมการบริหารโครงการโรคเอดส์แห่งสหประชาชาติ (UNAIDS Programme Coordinating Board: PCB) ครั้งที่ 50 เป็นวันสุดท้าย ณ สำนักงานใหญ่องค์การอนามัยโลก (WHO) นครเจนีวา สมาพันธรัฐสวิส ระหว่างนี้ได้มีการประชุม เรื่องการพัฒนาระบบสาธารณสุขนานาชาติ ซึ่งรองนายกรัฐมนตรี พร้อมด้วย นพ.โอภาส การย์กวินพงศ์ อธิบดีกรมควบคุมโรค นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) และผู้บริหารการะทรวงสาธารณสุข ได้แบ่งปันประสบการณ์และความสำเร็จของโครงการหลักประกันสุขภาพถ้วนหน้าของประเทศไทย ที่เริ่มต้นขับเคลื่อนตั้งแต่สาธารณสุขขั้นมูลฐาน โดยการมีส่วนร่วมของชุมชนด้วยอาสาสมัครสาธารณสุขประจำหมู่บ้าน (อสม.) บริการปฐมภูมิ โรงพยาบาลส่งเสริมสุขภาพตำบล (รพ.สต.) มีหลักประกันสุขภาพถ้วนหน้านำไปสู่การเข้าถึงการรักษาที่เท่าเทียม มีประสิทธิภาพและมีคุณภาพ
รองนายกรัฐมนตรีกล่าวว่า รัฐบาลได้จัดสรรงบประมาณภาครัฐที่เพียงพอเพื่อเป็นสวัสดิการที่ครอบคลุมบริการที่หลากหลาย เพื่อป้องกันไม่ให้ประชาชนต้องล้มละลายเพราะค่าใช้จ่ายเรื่องสุขภาพ และเพื่อปรับปรุงบริการให้ดียิ่งขึ้น ประเทศไทยดำเนินการใน 3 เรื่องอย่างต่อเนื่อง นั่นคือ 1) สำรวจความต้องการด้านการรักษาพยายาลระดับครัวเรือน 2) ปรับปรุงระบบข้อมูลเพื่อพัฒนาบริการ และ 3) มุ่งหาจุดบกพร่อง เพื่อแก้ไขปรับปรุงระบบหลักประกันสุขภาพให้ดีที่สุด
ในตอนท้าย รองนายกรัฐมนตรีได้ขอบคุณองค์การอนามัยโลก (WHO) ที่ได้พัฒนาโครงการและแนวทางการวัดประสิทธิภาพของหลักประกันสุขภาพ ซึ่งมีส่วนสำคัญที่สนับสนุนระบบในประเทศไทยให้ดีขึ้นโดยต่อเนื่อง ซึ่งไทยได้ดำเนินโครงการมาครบ 20 ปีแล้ว พร้อมจะแบ่งปันประสบการณ์ที่ดีกับทุกประเทศ และสนับสนุนให้กำหนดเป็นเป้าหมายให้หลักประกันสุขภาพถ้วนหน้าเกิดขึ้นทั่วโลก โดยขับเคลื่อนภายใต้กลไกของ WHO ซึ่งประเทศไทยจะสนับสนุนการขับเคลื่อนอย่างเต็มที่ เพื่อการเข้าถึงการรักษาพยาบาลที่ทั่วถึงของผู้คนทั่วโลก
วันศุกร์ที่ 5 สิงหาคม 2565
นายสรพงศ์ ไพฑูรย์พงษ์ รองปลัดกระทรวงคมนาคม ประชุมสัมภาษณ์ผู้บริหารและเจ้าหน้าที่
เพื่อเพิ่มขีดความสามารถ และเตรียมความพร้อมรองรับภาวะฉุกเฉินด้านสาธารณสุข
นายสรพงศ์ ไพฑูรย์พงษ์ รองปลัดกระทรวงคมนาคม หัวหน้ากลุ่มภารกิจด้านการขนส่ง เป็นประธานการประชุมสัมภาษณ์ผู้บริหารและเจ้าหน้าที่ที่เกี่ยวข้องกับการดำเนินงานด้านการเพิ่มขีดความสามารถและการเตรียมความพร้อมในการรองรับภาวะฉุกเฉินด้านสาธารณสุข เมื่อวันที่ 2 สิงหาคม 2564 ณ ห้องประชุมกระทรวงคมนาคม พร้อมด้วยผู้แทนกองการต่างประเทศ กองยุทธศาสตร์และแผนงาน ศูนย์เทคโนโลยีสารสนเทศและการสื่อสาร และกองกลาง สำนักงานปลัดกระทรวงคมนาคม เข้าร่วมการประชุม โดยมีเจ้าหน้าที่สำนักงานการตรวจเงินแผ่นดิน (สำนักตรวจสอบการดำเนินงานที่ 5) เป็นผู้สัมภาษณ์
การประชุมสัมภาษณ์ผู้บริหารและเจ้าหน้าที่ เพิ่มขีดความสามารถ และการเตรียมความพร้อมรองรับภาวะฉุกเฉินด้านสาธารณสุข มีวัตถุประสงค์เพื่อสร้างประสิทธิภาพเกี่ยวกับการดำเนินงานเตรียมความพร้อมในการรองรับภาวะฉุกเฉินด้านสาธารณสุขโดยเฉพาะการรับมือกับโรคติดเชื้อในสถานการณ์ปัจจุบัน (โรคติดเชื้อไวรัส COVID-2019) ภาพรวมของประเทศ
วันศุกร์ที่ 27 สิงหาคม 2564
รมว.วธ. กล่าวปาฐกถาพิเศษในงานพิพิธภัณฑ์เสวนา ประจำปี ๒๕๖๔ ครั้งที่ ๖ หัวข้อ ทับหลังปราสาทหนองหงส์และปราสาทเขาโล้นกลับคืนสู่ประเทศไทย
งานพิพิธภัณฑ์เสวนา ประจำปี ๒๕๖๔ ครั้งที่ ๖ หัวข้อ ทับหลังปราสาทหนองหงส์และปราสาทเขาโล้นกลับคืนสู่ประเทศไทย ในรูปแบบออนไลน์ผ่านระบบ Zoom
วันที่ ๒๗ สิงหาคม ๒๕๖๔ เวลา ๑๐.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวปาฐกถาพิเศษในงานพิพิธภัณฑ์เสวนา ประจำปี ๒๕๖๔ ครั้งที่ ๖ หัวข้อ ทับหลังปราสาทหนองหงส์และปราสาทเขาโล้นกลับคืนสู่ประเทศไทย ในรูปแบบออนไลน์ผ่านระบบ Zoom โดยมี นายประทีป เพ็งตะโก อธิบดีกรมศิลปากร และศาสตราจารย์ เกียรติคุณ ดร.หม่อมราชวงศ์ สุริยวุฒิ สุขสวัสดิ์ เข้าร่วม ณ ห้องประชุม ๒ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันพุธที่ 16 มีนาคม 2565
พม. จับมือ ธกส. ลงนาม MOU พัฒนาอาชีพให้สตรีและครอบครัวกลุ่มเปราะบาง พร้อมช่วยสอนขอเงินกู้ประกอบอาชีพ สู้วิกฤตโควิด - 19
พม. จับมือ ธกส. ลงนาม MOU พัฒนาอาชีพให้สตรีและครอบครัวกลุ่มเปราะบาง พร้อมช่วยสอนขอเงินกู้ประกอบอาชีพ สู้วิกฤตโควิด - 19
วันนี้ (16 มี.ค. 65) เวลา 13.30 น.นางพัชรีอาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เป็นประธานในพิธีลงนามบันทึกข้อตกลงความร่วมมือในการส่งเสริมและพัฒนาอาชีพให้แก่สตรีและครอบครัว พร้อมทั้งเป็นสักขีพยาน โดยมี นางจินตนาจันทร์บำรุง อธิบดีกรมกิจการสตรีและสถาบันครอบครัว (สค.) และนายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธกส.) ร่วมลงนาม ณ ห้องประชุม ชั้น 2 อาคารกรมพัฒนาสังคมและสวัสดิการ กระทรวง พม. สะพานขาว กรุงเทพฯ
นางพัชรีกล่าวว่า วันนี้ กระทรวง พม. โดย สค. มีความร่วมมือกับ ธกส. โดย สค. จะจัดหากลุ่มเป้าหมายที่เป็นกลุ่มเปราะบางกำลังประสบภาวะยากลำบาก อาทิ ถูกเลิกจ้าง ว่างงาน เป็นแม่เลี้ยงเดี่ยว เป็นต้น และจะฝึกอาชีพให้ โดยเฉพาะอาชีพสมัยใหม่ เป็นที่ต้องการของตลาด และเหมาะสมกับสถานการณ์ในสังคมปัจจุบัน โดยเฉพาะโควิด - 19 ซึ่งบางอาชีพต้องใช้เงินทุนประกอบอาชีพ และบางอาชีพไม่สามารถใช้เงินทุนของตนเองได้ทั้งหมด จึงเป็นที่มาของความร่วมมือกับ ธกส. ซึ่งเป็นส่วนหนึ่งของรัฐบาลที่ช่วยสนับสนุนเงินทุนให้กับผู้ด้อยโอกาสอยู่แล้ว โดยจะเข้ามาช่วยเรื่องเงินทุนในการประกอบอาชีพของกลุ่มเปราะบางที่ทางกระทรวง พม. ดูแลอยู่ โดยสามารถทำเรื่องขอกู้เงินทุนกับทาง ธกส. แต่จะต้องเรียนรู้วิธีการ ทำโครงการ การทำบัญชีค่าใช้จ่ายต่างๆ ซึ่งทาง ธกส. มีความเชี่ยวชาญและจะทำการฝึกอบรมให้ ก่อนหน้านี้ มีความร่วมมือกันมาอย่างยาวนาน อาทิ เรื่องฌาปนกิจสงเคราะห์ ซึ่งต่อไปในอนาคต อาจจะมีความร่วมมือที่ขยายต่อไปยังกรมอื่นๆ ในส่วนที่เกี่ยวข้องกับ ธกส. ที่สามารถช่วยกระทรวง พม. ได้
สำหรับความพิเศษของความร่วมมือครั้งนี้ คือ กระทรวง พม. โดย สค. จะมุ่งเน้นเรื่องการฝึกอบรมอาชีพ แล้วทาง ธกส. จะเข้ามาช่วยต่อยอดให้ความรู้ด้านวินัยทางการเงิน การออม การทำโครงการเสนอขอกู้เงินทุนประกอบอาชีพ เหมือนเจ้าของเงินมาให้ความรู้ความเข้าใจด้วยตนเอง นับเป็นโอกาสของผู้ที่ฝึกอาชีพกับกระทรวง พม. ที่จะมีโอกาสได้เงินกู้ง่ายมากขึ้น